**Nargilhane u Sarajevu**

Student: Merisa Šubo, 881/II-

#  Uvod

Istraživačko novinarstvo se, prema mišljenjima brojnih teoretičara komunikologije, smatra krunom novinarstva. To je žanr, metod, oblik novinarstva koji je najcjenjeniji u svijetu od davnina zbog toga što istraživački novinar otkriva nedostatke, odstupanja, prevare unutar jednog društva. Istraživačkim novinarstvom se mogu baviti samo oni koji žele da tragaju, koji imaju hrabrosti da otkriju najveća odstupanja u jednom društvu. Nažalost, današnji novinari zbog prevelikih pritisaka vremena, rokova, uredničkih ograničenja ne usuđuju se da počnu tragati za brojnim odstupanjima, prevarama koje dominiraju svjetskim društvom.

S obzirom na to da nisam u mogućnosti istražiti fenomen nargile i nargilhana na nivou države zbog nedostatka vremena, fokusirala sam se na glavni grad BiH, Sarajevo. U ovom istraživačkom radu ću naprije obratiti pažnju na pojavu nargile, njeno porijeklo i razvoj uopće, a zatim istražiti sastojke koje sadrži jedan okus. „Nargila groznica“ zahvatila je Bosnu i Hercegovinu, a posebno njen glavni grad. Istražila sam, također, zašto se sve više kafića otvara koji nude nargile i zašto sve više mladih konzumira tzv. shishu. Koristila sam anketu kao jednu od osnovnih metoda istraživanja, a njene rezultate ću predstaviti u nastavku moga rada.

# Šta je nargila?

Nargila, poznatija i kao hookah ([eng.](https://hr.wikipedia.org/wiki/Engleski)) ili vodena lula, instrument je koji se koristi za isparavanje i pušenje aromatiziranog [duhana](https://hr.wikipedia.org/wiki/Duhan) čija para ili dim prolazi kroz posudu s vodom prije udisanja.

Potječe iz Perzije (perz. riječ narghile-kokos) i tvrdi se da ju je izmislio Irfan Shaikh. Stekla je popularnost u Sjevernoj Americi, Južnoj Americi, Egiptu, Australiji, jugoistočnoj Aziji, Tanzaniji i Južnoj Africi. Dok neki historijski izvori kažu da nargila vodi porijeklo iz Indije, a kasnije je preko Irana došla u ostale arapske zemlje, završavajući u Turskoj, u kojoj je bila veoma popularna te postala neizostavni dio njihove kulture. U našu zemlju nargilu su donijele Osmanlije tokom osvajanja, te im dale današnji oblik.  Nargilina para dolazi iz posude na samom vrhu nargile ispod ugljena (žara). U toj posudi nalazi se duhan koji mora biti vlažan da bi se stvorila para. Iako se to naziva duhanom, zapravo se radi o celulozi u koju se dodaju okusi. Okusi su najčešće voćni, ali mogu biti i duhanski. Taj duhan može biti nikotinski, ali i ne mora. Za pušenje nargile koriste se posebne vrste duhana, od kojih je najpoznatiji iranski tamni duhan. Obično se miješa s medom i aromama različitog suhog voća (jabuka, jagoda, kivi, banana, ananas i druge). Zatim, para prolazi kroz dugačku cijev do staklene posude sa vodom na samom dnu nargile i pritom izlazi iz vode i ulazi u crijevo koje služi za inhalaciju. Pušači nargile se izlažu bolestima ako voda nije dobro pročistila paru. Nargile su dostupne i mogu se pronaći u svakoj bolje opremljenoj trgovini duhanskim proizvodima.[[1]](#footnote-2)

**Nargilhana = biznis?**

Tokom pripreme ove istraživačke priče posjetila sam jedan od poznatijih kafića u Sarajevu koji nudi usluge konzumiranja nargile. Očekivano sam tu zatekla mnogo mladih osoba. Na pitanje koliko puta sedmično konzumiraju nargilu, 10 od njih 15 odgovorilo je da to čine svaki dan, dok je ostalih 5 kazalo da to čini jednom do triput sedmično. Svi su potvrdili da im nargila predstavlja neku vrstu odmora, a i druženje na ovim mjestima je mnogo zabavnije. Jedan od njih je dodao: “Bolje i šiša nego cigare ili alkohol.”

Razgovarala sam i sa nekoliko vlasnika kafića u kojima se konzumira nargila. Većina vlasnika odgovorila je da je prodaja nargile veoma isplativ posao. Na pitanje koliko nargila dnevno naprave, odgovor je bio od 30 do 50 nargila u zimskoj sezoni, dok ljeti i do triput više.
Kazali su da duhan nabavljaju iz Dubaija, tvrdeći da je to najbolji duhan.

Dugogodišnji su konzumenti nargile i sa sigurnošću tvrde da ne osjećaju nikakve posljedice, te da osim nargile gosti imaju velik izbor usluga i da je maloljetnicima zabranjeno konzumiranje nargile u takvim kafićima. Kada kažem „nargilhana=biznis“, mislim na to da se u BiH, a posebno u našem glavnom gradu, sve više otvaraju ugostiteljski objekti takvog tipa jer tu vide profit.

 **Zabraniti zakonom nargile ili ne?**

Ovi ugostitelji upozoravaju da bi ih odluka Kantonalne uprave za inspekcijske poslove mogla koštati primarnog izvora zarade, ali i nekoliko stotina radnih mjesta. Smatraju da je problem što Zakon o ugostiteljskoj djelatnosti uopće ne poznaje nargilu kao djelatnost.

**"*Mislim da je dosta bolje držati nargilu nego alkohol, ja još nisam vidio u nargila baru da je bio neki problem. Pozitivno je i to što nargilhane zapošljavaju više od 500 ljudi...*"**, kazao je konobar jednog od posjećenih ugostiteljskih objekata.

Kantonalna inspekcija vrši nadzor objekta gdje se konzumira nargila i u zadnje vrijeme su učestale prijave na takve objekte. Prije dvije godine bila je aktualna priča da će se sve nargilhane u BiH zatvoriti, da nemaju nikakav osnov za rad, a kasnije se raspravljalo o tome da ipak takvi tipovi ugostiteljskih objekata imaju odvojene prostore za pušače, odnosno nepušače. Međutim, znajući u kakvoj državi živimo, rijetko ko je to ispoštovao. Iako se ovo desilo prije par godina, napominjem jer je došlo do sukoba mišljenja dviju suprotnih strana. Naime, „Progresivni Razvoj Organizacija i Individua" (PROI), nevladina organizacija posvećena adresiranju nekih od najvećih problema s kojima se susreću zajednice u razvoju danas, se zalagala za usvajanje zakona o zabrani nargila.

„*U Nacrtu zakona nargile su izjednačene sa cigaretama i elektronskim cigaretama. Uzimajući u obzir da je nargila jednako štetna kao i same cigarete, još pogotovo da ih puši mnogo maloljetnika, te da to uopće nije regulirano zakonom mi ćemo i dalje nastojati da nargila bude regulisana i ovim zakonom, odnosno da bude zabranjena*“, kazali su iz Udruženja PROI.[[2]](#footnote-3)

Udruženje vlasnika nargila barova i ljubitelja nargile – vodene lule bilo je ogorčeno Javnom raspravom o Nacrtu zakona o ograničenoj upotrebi duhana i duhanskih proizvoda koja je održana u Sarajevu jer Nacrt smjesu za nargilu poistovjećuje s rezanim duhanom.

# Šta sadrže okusi za nargilu?

Postoje nargile sa duhanom i bez duhana, tzv. biljne shishe. Za nepušače je sigurno mnogo bolje da puše duhan koji je u biti biljna masa pomiješana s nekim okusom. Za pušenje nargile je bitno koristiti posebne vrste duhana od kojih je najbolji iranski tamni duhan. Te vrste duhana nikad nisu suhe, već su obavezno pomiješane s medom ili melasom i aromama različitog suhog voća – jabuke, jagode, kivija, banane, ananasa i slično. Također, vrlo često se koriste i mnoge druge arome poput čokolade, kafe itd. Vlasnici nargila barova uglavnom ne mogu pronaći toliko vrsta duhana u našoj zemlji, pa zato naručuju preko veoma danas popularne internet stranice - eBaya. Aromatični dim iz nargile se može pušiti i po dva sata. Zato mnogi ljudi kažu da se nargila ne puši, već da se u njoj uživa.

"*Prilikom izrade bilo kojeg nacrta zakona imperativ je konsultacija sa strukom, u ovom slučaju, mi smo dovedeni pred svršen čin te neopravdano svrstani u kategoriju duhanskih proizvoda kojoj ne pripadamo. Smjesa za nargilu, u svom sastavu ima meda 37%, glicerina 33%, prirodnih prehrambenih okusa 7% i duhana 23%, iz navedenog se jasno da zaključiti da smjesa za nargilu nema 100% procenat duhana te da ne pripada kategoriji rezanog duhana i samim tim ni duhanskog proizvoda, smjesa za nargilu je duhanski derivat. Bitno je da nema katrana (0%), koji je najgori, koji ubija, izaziva kancer i slično.*", saopšteno je iz Udruženja. Također, naveli su da u obrazloženju Nacrta nema rezultata istraživanja o štetnosti nargile, iako je Nacrt zabranjuje.

"*Današnja Javna rasprava je u potpunosti pokazala nekorektnost te način funkcionisanja i nametanje isključivosti nedovoljno informisanih ljudi koji su sačinili Nacrt zakona o ograničenoj upotrebi duhana i duhanskih proizvoda. U svim zemljama Evropske unije u kojima je na snazi ovakav zakon i u kojima je zabranjena konzumacija duhanskih proizvoda na javnim mjestima, nargila, kao osnovni proizvod nargila barova, nije zabranjena i nargila barovi nesmetano posluju pod određenim uslovima koji su propisale te zemlje*", kazali su iz Udruženja te dodali su da će se iz Javne rasprave povući tek kada Ministarstvo zdravstva FBiH istupi u javnost i kaže da su apsolutno svjesni navedenih činjenica te da će BiH biti jedina zemlja u Evropi u kojoj je nargila apsolutno zabranjena i da su svjesni svih ekonomsko – socijalnih aspekata koje ta zabrana nosi sa sobom.[[3]](#footnote-4)

Ono što je, prema mom mišljenju, adekvatno rješenje jeste da neka od tada predloženih pravila budu rigorozne kazne za maloljetnike, tačnije 5000KM novčane kazne za vlasnika ugostiteljskog objekta ako im dozvolite da konzumiraju nargilu, zatim da postoje licence za nargilhane koje će koštati od 5000 do 10000KM, posjedovanje ventilacije u takvim prostorima, kao i obavezno odvajanje pušača od nepušača posebnim prostorijama.

**Da li je nargila štetna po zdravlje?**

Svjetska zdravstvena organizacija je objavila da nargila djeluje štetno na organizam, pri čemu se povezuje sa nastankom bolesti srca i krvnih sudova, bolesti pluća, gubljenja svijesti, rakom i slično. Laboratorijske analize dima iz nargila pokazale su mjerljive nivoe kancerogenih spojeva: nitrozamini, policiklični aromatizirani hidrokarbonati PAH, formadehid i benzen, kao i toksične spojeve, prvenstveno nitrični oksid i teške metale, a dodatno i visoke konentracije ugljičnog monoksida (CO). Istraživanja u kojima su rađena mjerenja biomarkera pokazuju visoke koncentracije toksičnih i kancerogenih spojeva u krvi i urinu konzumenata. Dugoročne posljedice po zdravlje konzumacijom predstavljaju: karcinom pluća i oštećenja sluzokože usta, karcinom usne duplje, jednjaka, želuca, mokraćne bešike, bolesti srca i krvnih sudova, hronične obstruktivne bolesti pluća i oboljenja mentalnog zdravlja – navodi se u jednom od njihovih izvještaja.

**Obraćaju li ljudi dovoljno pažnje na higijenu tokom konzumiranja nargile?**

Veoma značajno pitanje, osim štetnosti aromatiziranog duhana, jeste i sama higijena, odnosno čistoća nargile. Nedavno je u Kantonu Sarajevo, u okviru redovnog inspekcijskog nadzora, Kantonalna uprava za inspekcijske poslove vršila pregled objekata u kojima se konzumira nargila. U 15 objekata koji su nudili ovu uslugu dokazano je da radnici nisu imali adekvatne aparate za čišćenje nargila, jer pranje vodom nije dovoljno. Ako se tome doda i činjenica da iz nargile puši više osoba, zbog čega postoji rizik od prenošenja tuberkuloze i hepatitisa, njene štetne posljedice su više nego očite.

Ipak, bez obzira na mišljenja zdravstvenih stručnjaka, osobe različite starosne dobi svoje slobodno vrijeme, rado i često, provode u nekom od sarajevskih ugostiteljskih objekata pušeći nargilu. [[4]](#footnote-5)

**Rezultati ankete**

# 9. Zaključak

Nargila barovi su postali regionalni trend, a ambijent inspirisan orijentalnim stilom i zvucima postao je popularan u našem glavnom gradu Sarajevu. Da li iz hobija ili iz želje, ali sigurno je da većina mladih konzumenata uživa u pušenju nargile koja im je postala svakodnevni ritual.

Posljednjih nekoliko godina u Sarajevu je zavladao trend „shisha“ koji je za kratko vrijeme postao veoma unosan biznis. U starom dijelu grada može se primijetiti da je sve više nargilhana koje su redovno krcate mladim ljudima. Pušenje nargile je danas sve popularnije iako zdravstveni radnici upozoravaju da se radi o vrlo štetnoj navici.

Ovaj istraživački rad je zasnovan na anketi kao jednoj od osnovnih istraživačkih metoda. U nastavku ću predstaviti neke od rezultata. Anketa je bila anonimna i plasirana u online formi. U prosjeku ju je popunilo 350 ispitanika, s obzirom na mogućnost odgovaranja odnosno neodgovaranja na svako pitanje. Rezultati ankete pokazuju da najviši procenat (75%) pripada dobi od 18 do 25 godina. Na postavljeno pitanje koja je namjena nargile, 68,6% je odgovorilo „trend“ dok 31,4% smatra pušenje nargile ličnim užitkom. Najčešći odgovor na pitanje „Koliko često izlazite u nargilhane?“ je više puta sedmično (31%), a sljedeći je 28,3% (ne izlazim) što nam ukazuje na to da su mišljenja podijeljena, dok jedni uživaju u dimu nargile, drugi joj i nisu baš naklonjeni. 35,4% ispitanika konzumira nargilu više puta sedmično, a 31% ju ne konzumira nikako. Većina ispitanika smatra da je nargila štetna za zdravlje (89%). Na vrlo zanimljivo pitanje šta je štetnije, nargila ili cigarete, odgovori su skoro pa izjednačeni. No, ipak 51,8% prednost daje cigaretama kada je u pitanju štetnost po njihovo zdravlje, dok 48,2% smatra da je štetnija nargila. Prednost nargile u odnosu na cigarete je da se ne mora nužno pušiti duhan, mogu i neke biljne alternativne opcije koje djeluju pozitivno na tijelo. Također, duhan za nargilu ima mnogo manje nikotina i lišen je tvari iz cigareta kao što je katran. Međutim, treba biti oprezan radi količine dima koji se udiše jer se lako može udahnuti više dima iz nargile nego iz cigareta, te je samim tim opasnost veća. Studije u Pakistanu su pokazale da osobe koje konzumiraju nargilu, a ne cigarete, imaju manji rizik za dobijanje raka dok god je konzumiraju umjereno. Jedno je sigurno, a to je da kod hroničnih konzumera i nargile i cigareta, rizik se itekako povećava. Umjerenost je ključ!

# 10. Literatura

* https://hr.wikipedia.org/wiki/Nargila
* https://www.faktor.ba/vijest/nargila-barovi-u-fbih-dok-se-eka-zakon-novi-niu-na-svakom-koraku
* https://www.klix.ba/vijesti/bih/vlasnici-nargila-barova-tvrde-da-smjesa-za-nargilu-ne-pripada-kategoriji-rezanog-duhana
1. https://hr.wikipedia.org/wiki/Nargila [↑](#footnote-ref-2)
2. https://www.faktor.ba/vijest/nargila-barovi-u-fbih-dok-se-eka-zakon-novi-niu-na-svakom-koraku [↑](#footnote-ref-3)
3. https://www.klix.ba/vijesti/bih/vlasnici-nargila-barova-tvrde-da-smjesa-za-nargilu-ne-pripada-kategoriji-rezanog-duhana [↑](#footnote-ref-4)
4. https://faktor.ba/vijest/nargila-barovi-u-fbih-dok-se-eka-zakon-novi-niu-na-svakom-koraku [↑](#footnote-ref-5)